En ældre mand er tirsdag eftermiddag død i en personpåkørsel ved Kvissel. Togdriften var derfor midlertidigt indstillet mellem Kvissel og Frederikshavn. Det oplyser DSB's trafikinformation. Ulykken resulterede i forlænget rejsetid mellem Frederikshavn Station og Hjørring Station. Nordjyllands Politi oplyser, at det er en ældre mandlig cyklist, der er blevet påkørt. Ulykken er sket ved en jernbaneoverskæring med bomme og lys. - Vidner fortæller, at bommene har været nede og lysene har blinket, men af uforklarlige årsager cyklede manden ud på sporet og blev ramt af toget, siger vagtchef Henrik Beck fra Nordjyllands Politi. Den ældre mand blev dræbt ved påkørslen, men manden er ikke identificeret og hans nærmeste pårørende er derfor endnu ikke underrettet. Nordjyllands Politi skønner, at manden er mellem 60 og 70 år gammel. Der blev indsat togbusser på strækningen mellem Kvissel og Frederikshavn, men togdriften ventes ifølge DSB at køre planmæssigt til og fra Frederikshavn igen fra 17-tiden.

Referat:
En ældre mand er tirsdag eftermiddag død efter at være blevet påkørt af et tog ved Kvissel.